**Eșuați în paradis**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am eșuat, în visul meu albastru,

În paradis, sub palmieri târzii

Și zări îndepărtate de-alabastru,

Cu țărmuri nisipoase și pustii.

Mă-mbrățișai uimit, ca pe-o minune

De dincolo de timp, de undeva,

Și, dezvelindu-ne de rațiune,

Ai fost subit al meu, am fost a ta.

Ne-am mângâiat, ca două emisfere,

Pe un Ecuator imaginar,

Ne-am înălțat, apoi, spre alte sfere,

Fără să ne oprim la vreun hotar.

M-am îngropat în ochii tăi ca mura,

Pierzându-mă în adâncimea lor.

Oriunde ne-ar conduce aventura,

Nu aș mai coborî de pe-al tău nor.

O jucăușă rază de lumină

M-alintă cu tandrețea ei pe păr,

Imaginea superbă, chiar divină,

N-a fost decât un vis, într-adevăr...